Na temelju članka 55. Statuta Grada Makarske (Glasnik Grada Makarske, br. 3/21), gradonačelnik Grada Makarske dana 8. studenoga 2022. godine donio je

**PRAVILNIK**

**o dodjeli studentskih stipendija**

**I. OPĆE ODREDBE**

Članak 1.

Pravilnikom o dodjeli studentskih stipendija (u daljnjem tekstu: Pravilnik) uređuju se uvjeti, kriteriji i postupak za dodjelu stipendija studentima, te prava i obveze njihovih korisnika.

Riječi i pojmovi korišteni u ovom Pravilniku koji imaju rodno značenje, odnose se jednako na muški i ženski rod.

Članak 2.

Sredstva za stipendije osiguravaju se u Proračunu Grada Makarske, u razdjelu Upravnog odjela za javne potrebe i društvene djelatnosti.

Članak 3.

Grad Makarska stipendije dodjeljuje u sljedećim kategorijama:

1. stipendija uspješnom studentu,

2. stipendija studentu deficitarnog zanimanja,

3. stipendija iz područja socijalne skrbi,

4. stipendija studentu umjetničkog sveučilišnog studija.

**II. UVJETI I KRITERIJI ZA OSTVARIVANJE PRAVA NA STIPENDIJE**

Članak 4.

Pravo sudjelovanja na natječaju za dodjelu stipendija iz članka 3. ovog Pravilnika ima redoviti student:

1. državljanin Republike Hrvatske s prebivalištem na području grada Makarske u trajanju od najmanje tri godine i to u razdoblju koje prethodi danu raspisivanju natječaja,
2. upisan na sveučilišni studij i/ili stručni studij u Republici Hrvatskoj i jednakovrijedan studij u državama članicama Europske unije,
3. koji nema novčane potpore po osnovi studiranja odobrene od nekog drugog subjekta.

Pravo na stipendiju iz članka 3. **ne može ostvariti**:

1. student koji se školuje uz rad ili koristi druge oblike novčanih potpora s osnova školovanja,
2. apsolvent nakon isteka prve godine apsolventskog staža,
3. student veleučilišnog studija.
4. **STIPENDIJA USPJEŠNOM STUDENTU**

Članak 5.

Pravo sudjelovanja na natječaju u kategoriji s**tipendija uspješnom studentu** ima student kojiuz uvjete iz članka 4. ovog Pravilnika, ispunjava i sljedeće uvjete:

1. da je u sve četiri godine srednjoškolskog obrazovanja (studenti prve godine studija), odnosno svih položenih ispita prethodne godine studija (studenti trećeg i višeg semestra) ostvario prosječnu ocjenu od minimalno 4,50,

2. kontinuirano (redovito bez ponavljanja) upisuje semestre.

Kriteriji na temelju kojih se provodi odabir za dodjelu stipendija uspješnom studentu su sljedeći:

1. opći uspjeh kandidata i

2. socijalni položaj kandidata.

Članak 6.

**Opći uspjeh kandidata** za stipendiju uspješnom studentu u prethodnom školovanju:

1. za studenta prvog semestra određuje se uzimajući u obzir opći uspjeh u sve četiri godine srednjoškolskog obrazovanja, a boduje se:

a) prosječna ocjena 4,80 – 5,00 180 bodova

b) prosječna ocjena 4,50 – 4,79 140 bodova

2. za studenta trećeg i višeg semestra, određuje se uzimajući u obzir prosječnu ocjenu svih položenih ispita iz prethodne godine studija, a boduje se:

a) prosjek ocjena 4,80 – 5,00 200 bodova

b) prosjek ocjena 4,50 - 4,79 160 bodova

Članak 7.

**Socijalni položaj kandidata** za stipendiju uspješnom studentu boduje se:

1. kandidat nema oba roditelja 40 bodova
2. kandidat nema jednog roditelja 30 bodova
3. kandidat je član kućanstva s troje ili više djece:
	1. svako predškolsko dijete ili dijete na školovanju u mjestu prebivališta 5 bodova
	2. svako dijete u kućanstvu kandidata na školovanju izvan mjesta prebivališta 10 bodova
4. kandidat studira na još jednom studiju 10 bodova
5. kandidat je ostvario minimalno 40 sati volonterskog rada u prethodnoj

akademskoj godini na području grada Makarske ili mjestu studiranja 5 bodova

**B. STIPENDIJA STUDENTU DEFICITARNOG ZANIMANJA**

Članak 8.

Pravo sudjelovanja na natječaju u kategoriji **stipendija studentu deficitarnog zanimanja**, ima student koji se, sukladno Odluci gradonačelnika, obrazuje za zanimanje deficitarno na području grada Makarske, a ispunjava uvjete iz članka 4. ovog Pravilnika.

Kriteriji na temelju kojih se provodi odabir za dodjelu stipendija studentu u deficitarnom zanimanju su sljedeći:

1. opći uspjeh kandidata i

2. socijalni položaj kandidata.

Članak 9.

**Opći uspjeh kandidata** za stipendiju studentu u deficitarnom zanimanju u prethodnom školovanju:

1. za studenta prvog semestra određuje se uzimajući u obzir opći uspjeh u sve četiri godine srednjoškolskog obrazovanja, a boduje se:

a) prosječna ocjena 4,80 – 5,00 180 bodova

b) prosječna ocjena 4,50 – 4,79 140 bodova

c) prosječna ocjena 3,50 – 4,49 100 bodova

d) prosječna ocjena do 3,49 60 bodova

2. za studenta trećeg i višeg semestra, određuje se uzimajući u obzir prosječna ocjena svih položenih ispita iz prethodne godine studija, a boduje se:

a) prosječna ocjena 4,80 – 5,00 200 bodova

b) prosječna ocjena 4,50 – 4,79 160 bodova

c) prosječna ocjena 4,00 – 4,49 120 bodova

d) prosječna ocjena 3,50 – 3,99 100 bodova

e) prosječna ocjena do 3,49 80 bodova

Članak 10.

**Socijalni položaj kandidata** za stipendiju studentu deficitarnog zanimanja boduje se:

1. kandidat nema oba roditelja 40 bodova
2. kandidat nema jednog roditelja 30 bodova
3. kandidat je član kućanstva s troje ili više djece:

3.1. svako predškolsko dijete ili dijete na školovanju u mjestu prebivališta 5 bodova

3.2. svako dijete u kućanstvu kandidata na školovanju izvan mjesta prebivališta 10 bodova

1. kandidat studira na još jednom studiju 10 bodova
2. kandidat je ostvario minimalno 40 sati volonterskog rada u prethodnoj

akademskoj godini na području grada Makarske ili mjestu studiranja 5 bodova

**C. STIPENDIJA IZ PODRUČJA SOCIJALNE SKRBI**

Članak 11.

Pravo sudjelovanja na natječaju u kategoriji **stipendija iz područja socijalne skrbi** ima student koji uz uvjete iz članka 4. ovog Pravilnika ispunjava i najmanje jedan od sljedećih uvjeta:

1. uvjet prihoda utvrđen Odlukom o socijalnoj skrbi Grada Makarske (Glasnik Grada Makarske 21/21, 5/22 i 14/22),
2. invalid sa 50 posto i više oštećenja organizma koje je kategorizirano Rješenjem.

Kriteriji na temelju kojih se provodi odabir za dodjelu stipendija iz područja socijalne skrbi su sljedeći:

1. opći uspjeh kandidata i

2. socijalni položaj kandidata.

Članak 12.

**Opći uspjeh kandidata** za stipendiju iz područja socijalne skrbi u prethodnom školovanju:

1. za studenta prvog semestra određuje se uzimajući u obzir opći uspjeh u sve četiri godine srednjoškolskog obrazovanja, a boduje se:

a) prosječna ocjena 4,50 – 5,00 60 bodova

b) prosječna ocjena 3,50 – 4,49 45 bodova

c) prosječna ocjena 2,50 – 3,49 30 bodova

2. za studenta trećeg i višeg semestra, određuje se uzimajući u obzir prosječnu ocjenu svih položenih ispita iz prethodne godine studija, a boduje se:

a) prosječna ocjena 4,00 – 5,00 80 bodova

b) prosječna ocjena 3,50 – 3,99 60 bodova

c) prosječna ocjena 2,50 – 3,49 40 bodova

Članak 13.

**Socijalni položaj kandidata** za stipendiju iz područja socijalne skrbi boduje se:

1. kandidat nema oba roditelja 40 bodova
2. kandidat nema jednog roditelja 30 bodova
3. kandidat je član kućanstva s troje ili više djece:
	1. svako predškolsko dijete ili dijete na školovanju u mjestu prebivališta 5 bodova
	2. svako dijete u kućanstvu kandidata na školovanju izvan mjesta prebivališta 10 bodova
4. kandidat studira na još jednom studiju 10 bodova
5. kandidat je ostvario minimalno 40 sati volonterskog rada u prethodnoj

akademskoj godini na području grada Makarske ili mjestu studiranja 5 bodova

**D. STIPENDIJA STUDENTU UMJETNIČKOG SVEUČILIŠNOG STUDIJA**

Članak 14.

Pravo sudjelovanja na natječaju u kategoriji **stipendija studentu umjetničkog sveučilišnog studija** ima student umjetničkog sveučilišnog studija koji ispunjava uvjete iz članka 4. ovo Pravilnika.

Kriteriji na temelju kojih se provodi odabir za dodjelu stipendije studentu umjetničkog sveučilišnog studija su sljedeći:

1. opći uspjeh kandidata i

2. socijalni položaj kandidata.

Članak 15.

**Opći uspjeh kandidata** za stipendiju studentu umjetničkog sveučilišnog studija u prethodnom školovanju:

1. za studente prvog semestra određuje se uzimajući u obzir opći uspjeh u sve četiri godine srednjoškolskog obrazovanja, a boduje se:

a) prosječna ocjena 4,50 – 5,00 60 bodova

b) prosječna ocjena 3,50 – 4,49 45 bodova

c) prosječna ocjena 2,50 – 3,49 30 bodova

2. za studente trećeg i višeg semestra, određuje se uzimajući u obzir prosječnu ocjenu svih položenih ispita iz prethodne godine studija, a boduje se:

a) prosječna ocjena 4,00 – 5,00 80 bodova

b) prosječna ocjena 3,50 – 3,99 60 bodova

c) prosječna ocjena 2,50 – 3,49 40 bodova

Članak 16.

**Socijalni položaj kandidata** za stipendiju studentu umjetničkog sveučilišnog studija boduje se:

1. kandidat nema oba roditelja 40 bodova
2. kandidat nema jednog roditelja 30 bodova
3. kandidat je član kućanstva s troje ili više djece:

3.1. svako predškolsko dijete ili dijete na školovanju u mjestu prebivališta 5 bodova

3.2. svako dijete u kućanstvu kandidata na školovanju izvan mjesta prebivališta 10 bodova

1. kandidat studira na još jednom studiju 10 bodova
2. kandidat je ostvario minimalno 40 sati volonterskog rada u prethodnoj

akademskoj godini na području grada Makarske ili mjestu studiranja 5 bodova

**III. STIPENDIJA OD POSEBNOG ZNAČAJA ZA GRAD MAKARSKU**

Članak 17.

Uz stipendije iz članka 3. ovog Pravilnika Grad Makarska može dodijeliti i **stipendiju od posebnog značaja za Grad Makarsku**.

Pravo sudjelovanja na natječaju za dodjelu stipendije od posebnog značaja za Grad Makarsku ima student:

1. državljanin Republike Hrvatske s prebivalištem na području grada Makarske u trajanju od najmanje tri godine i to u razdoblju koje prethodi danu raspisivanju natječaja,
2. redoviti student upisan na sveučilišni studij i/ili stručni studij u Republici Hrvatskoj i jednakovrijedan studij u državama članicama Europske unije, Velike Britanije i Sjedinjenih Američkih Država,
3. koji nema novčane potpore po osnovi studiranja odobrene od nekog drugog subjekta
4. koji izborom studija i mjesta studiranja predstavlja poseban značaj za Grad Makarsku.

Pravo na stipendiju od posebnog značaja za Grad Makarsku **ne može ostvariti**:

1. student koji se školuje uz rad ili koristi druge oblike novčanih potpora s osnova školovanja,

2. apsolventi nakon isteka prve godine apsolventskog staža i

3. student veleučilišnog studija.

Članak 18.

Korisnik stipendije od posebnog značaja za Grad Makarsku ne podliježe obvezi iz članka 30. i 31. ovoga Pravilnika, ali Grad Makarska ugovorom može predvidjeti posebne obveze vezane za njegovo stečeno zvanje i stručnu spremu (npr. obvezu održavanja koncerta, izložbe, sudjelovanja u gradskom projektu, intelektualne usluge i sl.), koje će stipendist biti dužan izvršiti u razdoblju od 4 godine od dana završetka studiranja i stjecanja diplome.

**III. PRAVA I OBVEZE**

Članak 19.

Sve stipendije se dodjeljuje se za jednu akademsku godinu.

Stipendija se isplaćuje za 10 mjeseci svake akademske godine i to za razdoblje od 1. listopada do 31. srpnja.

Ako korisnik stipendije završi školovanje prije 31. srpnja, stipendija će se isplatiti zaključno s mjesecom u kojem je školovanje završeno.

Isplata se vrši izravno na računa korisnika.

Gradonačelnik može posebnim zaključkom tijekom ugovorenog vremena povisiti iznos stipendije, što će se regulirati izmjenama ranije sklopljenog ugovora.

Članak 20.

Stipendija Grada Makarske dodjeljuju se na temelju natječaja.

Natječaj za dodjelu stipendija iz ovog Pravilnika raspisuje Gradonačelnik, a trajanje natječaja ne smije biti kraće od 8 dana.

Natječaj se objavljuje na Oglasnoj ploči i internet stranici Grada Makarske.

Članak 21.

Natječaj za dodjelu stipendija sadrži osobito:
1. ukupan broj stipendija po kategorijama
2. iznos mjesečne stipendije
3. vrijeme na koje se dodjeljuje stipendije

4. naziv i adresu tijela kojem se dostavljaju zahtjevi te rok za podnošenje zahtjeva
5. popis svih dokumenata i/ili elektroničkih zapisa koji se prilažu zahtjevu

6. podatke o deficitarnim zanimanjima
7. druge podatke od interesa za podnositelja zahtjeva odnosno od značenja za uredno provođenje postupka za dodjelu stipendija.

Članak 22.

Zahtjev za dodjelu stipendija podnosi se isključivo na propisanom obrascu Grada Makarske.

Uz zahtjev za stipendiju iz članka 3. ovog Pravilnika kandidat obavezno prilaže:

1. potvrdu o redovnom upisu u akademsku godinu,
2. elektronički prijepis ocjena,
3. dokaze o ostvarivanju prava na bodove temeljem socijalnog statusa kandidata.

Uz zahtjev za stipendiju iz članka 17. ovog Pravilnika kandidat obavezno prilaže:

1. potvrdu o redovnom upisu u akademsku godinu,
2. životopis i dokaz kojim se potkrepljuju činjenice iznijete u životopisu.

Članak 23.

Podnositelj zahtjeva za dodjelu stipendije koji studira izvan Republike Hrvatske dužan je priložiti dokumentaciju prevedenu na hrvatski jezik od strane ovlaštenog prevoditelja.

Ocjene studenta iz prethodnog stavka biti će bodovane sukladno sistemu ocjenjivanja u državi studiranja.

Članak 24.

Za ostvarivanje prava na stipendiju student se može natjecati u različitim kategorijama, s time da stipendiju može ostvariti samo u jednoj kategoriji.

U zahtjevu za dodjelu stipendije student može odrediti prvenstvo određene kategorije stipendije, rangirajući listu reda prvenstva od 1 do najviše 5.

Članak 25.

Po isteku roka za podnošenje prijava na natječaj Povjerenstvo za stipendije pristupa postupku ocjene ispunjavanja propisanih (formalnih) uvjeta natječaja i bodovanju prijava, odnosno vrednovanja prijava za stipendiju iz članka 17. ovog Pravilnika, a sukladno odredbama ovog Pravilnika.

Povjerenstvo za stipendije imenuje gradonačelnik i ima 3 člana.

Članak 26.

Ukoliko se utvrdi da je neka prijava nepotpuna ili sadrži dokumentaciju koja nije valjana
pozvat će se podnositelja da je dopuni i ispravi u roku koji ne može biti dulji od 5 dana od dana prijema poziva za dopunu, odnosno ispravak.
Ukoliko se utvrdi da je prijava nepravovremena ili ukoliko se podnositelj ne odazove u roku
određenom za dopunu ili ispravak nepotpune i nevaljale isprave, prijava će biti odbačena.

Članak 27.

Povjerenstvo za stipendije donosi Prijedlog bodovne liste za stipendije iz članka 3. ovog Pravilnika i Prijedlog liste za stipendiju od posebnog značaja za Grad Makarsku, koje objavljuje na Oglasnoj ploči i Internet stranici Grada Makarske.

U roku od 8 dana od dana objave, na prijedloge lista iz prethodnog stavka, kandidat može izjaviti prigovor Gradonačelniku.

Prigovor rješava Gradonačelnik koji potom svojom odlukom utvrđuje Konačnu listu za dodjelu stipendija.

Članak 28.

Ako je u nekoj od kategorija broj dodijeljenih stipendija manji od planiranog gradonačelnik će, na prijedlog Povjerenstva za stipendije, sredstva dodijeliti podnositeljima zahtjeva iz druge kategorije.

Članak 29.

Na temelju odluka iz članka 27. i 28. ovog Pravilnika Grad Makarska sa studentom sklapa ugovor kojim se uređuju međusobna prava i obveze.

Članak 30.

Korisnik stipendije iz članka 3. ovog Pravilnika dužan je po završetku studiranja, a najkasnije u roku od 30 dana, izvršiti prijavu Hrvatskom zavodu za zapošljavanje Ispostava Makarska, te se i javljati na sve natječaje za radna mjesta koja odgovaraju njegovoj stručnoj spremi a čije je mjesto rada na području grada Makarske.

Obveza iz prethodnog stavka traje 6 mjeseci za korisnika stipendije koji je stipendiju primao jednu ili više akademskih godina.

Vrijeme obveze iz ovoga članka počinje teći danom prijave na Hrvatskom zavodu za zapošljavanje.

Članak 31.

Korisnik stipendije obvezan je raditi u stečenom zvanju na području grada Makarske onoliko kalendarskih godina koliko je akademskih godina primao stipendija Grada Makarske.

Korisnika stipendije oslobađa se obveze iz prethodnog stavka ako natječaj iz članka 30. stavak 1. ne bude raspisan ili temeljem natjecanja na istome ne ostvari zaposlenje.

Korisnik stipendije za kojeg se utvrdi da nije ispunio uvjete iz članka 30. ovog Pravilnika dužan je ukupan iznos uplaćenih stipendija vratiti Gradu Makarskoj, odjednom u cijelom iznosu ili u najviše onoliko mjesečnih rata koliko je mjeseci primao stipendiju, te s isplatom započeti najkasnije 60 dana nakon proteka rokova iz članka 30. ovog Pravilnika.

Korisnik stipendije za kojeg se utvrdi da nije ispunio uvjete iz stavka 1. ovog članka dužan je ukupan iznos uplaćenih stipendija vratiti Gradu Makarskoj, odjednom u cijelom iznosu ili u najviše onoliko mjesečnih rata koliko je mjeseci primao stipendiju, te s isplatom započeti najkasnije 60 dana nakon prekida radnog odnosa.

Članak 32.

Korisnik stipendije je dužan primljeni iznos stipendija vratiti i ako je pravo na stipendiju ostvario na temelju neistinitih ili krivotvorenih podataka, ako je za trajanja ugovora o korištenju stipendije primao drugu novčanu stipendiju financiranu javnim sredstvima, ako u akademskoj godini za koju je primao stipendiju iz neopravdanih razloga ostvari manje od 40 ECTS bodova ili naknadno upiše mirovanje ili odustane od studija.

Korisnik stipendije za kojeg se utvrdi da je povrijedio odredbe iz ovog članka dužan je iznose stipendija vratiti odjednom u cijelom iznosu ili u najviše onoliko mjesečnih rata koliko je mjeseci primao stipendiju, te s isplatom početi najkasnije 60 dana nakon završenog studiranja, odnosno gubitka prava na stipendiju.

Članak 33.

Korisnik stipendije dužan je o svakoj promjeni adrese i prebivališta izvijestiti Grad Makarsku, nadležni Upravni odjel za javne potrebe i društvene djelatnosti, u roku od 15 dana od promjene adrese, odnosno prebivališta.

Promjena prebivališta izvan Grada Makarske uvjetuje gubitak prava na stipendiju od datuma promjene prebivališta, te se s korisnikom stipendije raskida ugovor.

Članak 34.

U slučaju da je korisnik stipendije prekinuo studiranje iz razloga na koje nije mogao utjecati odnosno razloga više sile (teška bolest i invaliditet) i nema vjerojatnosti da će nastaviti školovanje za koje mu je odobrena stipendija može uz obvezni prilog odgovarajuće dokumentacije zatražiti oslobađanje od obveze povrata primljenih stipendija.

U slučaju kada korisnik stipendije nakon završetka studija nije u mogućnosti izvršiti obvezu iz članka 31. stavak 1. ovog Pravilnika i to iz razloga više sile (teža bolest ili invaliditet koja mu onemogućava rad) može, uz obvezni prilog odgovarajuće dokumentacije, zatražiti oslobađanje od obveze povrata primljenih stipendija.

Članak 35.

Korisnik stipendije dužan je po završetku akademske godine a najkasnije do 31. listopada izvijestiti Grad Makarsku o uspjehu ostvarenom u akademskoj godini za koju je primao stipendiju.

Neovisno za koju godinu studiranja je primao stipendiju Grada Makarske, korisnik stipendije je dužan u roku od 30 dana od dana završetka studiranja i stjecanja diplome o istome izvijestiti Grad Makarsku i dostaviti dokaz o prijavi na Hrvatski zavod za zapošljavanje Ispostava Makarska.

Korisnik stipendije dužan je u roku od 30 dana po izvršenju obveze iz članka 31. stavak 1. ovog Pravilnika o istom izvijestiti Grad Makarsku.

**IV. ZAVRŠNE ODREDBE**

Članak 36.

Stupanjem na snagu ovog Pravilnika prestaje važiti Pravilnik o stipendiranju i dodjeli novčanih potpora studentima s područja grada Makarske (Glasnik Grada Makarske, br. 13/15).

Članak 37.

Ovaj Pravilnik stupa na snagu prvog dana od dana objave u Glasniku Grada Makarske.

KLASA: 604-02/22-01/1
URBROJ: 2181-6-06-3-22-1

U Makarskoj, 8. studenoga 2022.

GRADONAČELNIK

 dr.sc. Zoran Paunović